
Tükörterápia alkalmazása a stroke-on átesett betegek rehabilitációjában

Kulcsszavak: tükörterápia; stroke; rehabilitáció; gyógytorna
Bevezetés: A rehabilitáció kiemelkedően fontos a stroke-on átesett betegek számára, hiszen
számos, az életüket megnehezítő változással kell együtt élniük a mindennapok során, úgy,
mint az egyensúly, - és mozgáskoordinációs zavar, izomerő csökkenés és izomtónus
változás, továbbá a járás mintázata és sebessége is jelentős mértékben eltérhet a
fiziológiástól.
Célok, hipotézisek: Célunk a betegek rehabilitációjának segítésén túl a tükörterápia
hatékonyságának vizsgálata, illetve egy olyan módszer megismertetése a betegekkel,
melynek gyakorlására akár otthonukban, önállóan is képesek lehetnek. Célunk volt továbbá
a tükörterápia által a betegek alsó végtagi funkcióinak és egyensúlyozó képességének
fejlesztése.
Módszerek: Kutatásunk során egy tükörtornában, és egy hagyományos gyógytornában
részesülő csoporttal dolgoztunk együtt. Mindkét intervenciós program 10 napig tartott,
melynek megkezdése előtt és befejeztével elvégeztünk egy-egy fizikális állapotfelmérést a
Fugl-Meyer Assessment of Motor Recovery after Stroke alsó végtag vizsgálat (FMA-LE)
(motoros funkciók, érzés/érzékelés, passzív ízületi mozgásvizsgálat, ízületi fájdalmak);
továbbá a Berg Balance Scale (BBS) segítségével.
Eredmények: Vizsgálatunkba 12 főt vontunk be. A résztvevők áltagéletkora 67,75±12,74
év volt. A tükörtornás csoportba 7, míg a hagyományos gyógytorna csoportba 5 fő került
beválogatásra. Kutatásunk során az FMA-LE „E” résznél a tükörtorna csoport érintett
(p=0,015), illetve ép oldali alsó végtagja (p=0,027) szignifikánsan jobban fejlődött a
hagyományos gyógytornában részesülő csoporthoz képest. Az FMA-LE összpontszámai
alapján a tükörtorna csoport az érintett végtag (p=0,022) és az ép oldal esetében is (p=0,056)
szignifikáns fejlődést mutatott. A gyógytorna csoport esetében csak az érintett oldalnál volt
megfigyelhető szignifikáns fejlődés (p=0,057). Azonban sem az érintett, sem az ép oldali
alsó végtagnál nem találtuk szignifikáns különbséget a két csoport összeredményeit
tekintve. A BBS esetében a tükörtornában részesülő csoport az intervenció után szignifikáns
fejlődést mutatott (p=0,031), valamint a kontroll csoporthoz képest is szignifikánsan jobb
eredményt értek el (p=0,047).
Következtetések: A kutatásunk eredményei alapján mind a hagyományos gyógytorna, mind
a tükörterápiás intervenciós program hatékonynak bizonyul, ugyanakkor, szignifikánsan
nagyobb fejlődést mértünk a tükörterápiás foglalkozásokban részesült betegeknél.



